Neruda døde på et sykehus i Santiago knappe to uker etter statskuppet i Chile 1973. Offisielt døde han av prostatakreft, men i november 2015 ble det fremsatt påstander om at han ble myrdet på ordre fra militærdiktatoren Augusto Pinochet som anså Neruda som en av sine største kritikere og en samlende kraft på den politiske venstresiden. Rettsmedisinske undersøkelser av Nerudas levninger har siden styrket mistanken om at chilenske myndigheter kan ha forgiftet landets største dikter.